ธปท.-บีโอไอ-นักวิชาการประสานเสียง แนวโน้มเศรษฐกิจการลงทุนปีหน้าสดใส
โพสต์ทูเดย์ - ธปท.-บีโอไอ-นักวิชาการประสานเสียงแนวโน้มเศรษฐกิจการลงทุนปีหน้าสดใส ฟื้นตัวได้ตามภาวะเศรษฐกิจโลก และปัจจัยภายในที่สัญญาณการบริโภคน่าจะดีขึ้นตามราคาสินค้าเกษตร โครงการลงทุนไทยเข้มแข็ง แต่เตือนระวังปัจจัยเสี่ยง
17 ธ.ค. 2552

โพสต์ทูเดย์ - ธปท.-บีโอไอ-นักวิชาการประสานเสียงแนวโน้มเศรษฐกิจการลงทุนปีหน้าสดใส ฟื้นตัวได้ตามภาวะเศรษฐกิจโลก และปัจจัยภายในที่สัญญาณการบริโภคน่าจะดีขึ้นตามราคาสินค้าเกษตร โครงการลงทุนไทยเข้มแข็ง แต่เตือนระวังปัจจัยเสี่ยง
   นายบัณฑิต นิจถาวร รองผู้ว่าการ ด้านเสถียรภาพการเงิน ธนาคารแห่งประเทศไทย(ธปท.) เปิดเผยในงานเสวนา "แนวโน้มและทิศทางการลงทุนกับการฟื้นตัวของเศรษฐกิจไทย" ที่สถาบันบัณฑิตพัฒนบริหารศาสตร์ (นิด้า) และสมาคมสโมสรนักลงทุนร่วมกันจัด ว่า จากการติดตามดูแนวโน้มเศรษฐกิจจนถึงสิ้นเดือนธ.ค.ปีนี้มองว่าการขยายตัวปีนี้น่าจะโตติดลบ แต่มีความเป็นไปได้สูงว่าการใช้กำลังการผลิตปีนี้จะยังเป็นบวกได้ และสนับสนุนให้ปีหน้าขยายตัวได้ดีขึ้นและฟื้นตัวได้ ซึ่งในปี 2553 คาดว่าจะโตที่ 3.5-5.3% 
   นายบัณฑิต เปิดเผยว่า อย่างไรก็ตาม แม้ว่าเศรษฐกิจโลกปีหน้าจะมีแนวโน้มเติบโตได้ แต่ยังมีประเด็นซึ่งยังเป็นจุดอ่อนของกลุ่มประเทศเศรษฐกิจหลักอย่างสหรัฐ ยุโรป และญี่ปุ่น ที่ยังต้องติดตามอยู่ใน 3 ด้าน คือ 1.ปัญหาที่กลุ่มประเทศเหล่านี้ที่ยังมีปัญหาด้านการว่างงานสูง ซึ่งอาจจะทำให้แรงการบริโภคของตลาดโลกลดลงไม่มากเหมือนที่ผ่านมาได้ 2.ปัญหาระดับหนี้เสียในระบบสถาบันที่ยังไม่หมดไป และ 3.ปัญหาการขาดดุลการคลังที่สูง ซึ่งอาจส่งผลต่อระดับอัตราดอกเบี้ยนโยบายให้ต้องปรับสูงขึ้นไปอยู่ในระดับปกติ
   ทั้งนี้ หากปัจจัยทั้ง 3 ด้านนี้เกิดเมื่อไร คงมีผลทำให้ตลาดผันผวน และส่งผลให้มีเงินทุนไหลเข้ามาในภูมิภาคมากขึ้น และอาจทำให้ตลาดเงินผันผวนด้วย ขณะเดียวอาจทำให้ภาวะเงินเฟ้อสูงขึ้น และเป็นปัจจัยเสี่ยงให้เกิดปัญหาฟองสบู่ได้ เพราะหากอัตราดอกเบี้ยต่ำ ปริมาณเงินสูง ราคาสินทรัพย์อาจจะเกิดฟองสบู่ได้ แต่เท่าที่ติดตามดูภาวะเงินทุนไหลเข้ามาในไทยขณะนี้ยังไม่ได้ผิดปกติ แต่ยังต้องติดตามดูต่อไป แต่ขณะนี้ธปท.ได้มีการส่งเสริมให้นักลงทุนไทยนำเงินไปลงทุนในตางประเทศมากขึ้นแล้วน่าจะช่วยสร้างสมดุลได้มากขึ้น
   “ประเด็นเหล่านี้อาจทำให้การขยายตัวของเศรษฐกิจโลกไม่แน่นอน เพราะถ้าเศรษฐกิจของกลุ่มประเทศเหล่านี้ไม่ดี ก็อยากที่เศรษฐกิจโลกและไทยจะฟื้นได้ดี แต่ข้อมูลล่าสุดนับแต่ไตรมาส 3 มาถึงปัจจุบัน เริ่มบ่งว่าดีขึ้น จึงเชื่อว่าปัจจัยเหล่านี้ และโครงการลงทุนไทยเข้มแข็ง(SP2)ของรัฐจะเป็นแรงขับเคลื่อนและประคับประคองให้เศรษฐกิจไทยฟื้นตัวได้ ” นายบัณฑิตกล่าว
   รองผู้ว่าการ ธปท. เปิดเผยว่า นอกจากปัจจัยเสี่ยงจากต่างประเทศที่ต้องติดภาวะความไม่แน่นอนของเศรษฐกิจโลกแล้ว ธปท.ยังติดตามปัจจัยเสี่ยงจากประสิทธิภาพการใช้จ่ายเงินงบประมาณของภาครัฐ ซึ่งหวังจะให้รัฐเลือกโครงการใช้จ่ายให้ถูกต้อง ซึ่งถ้าเลือกถูกจะส่งผลให้เศรษฐกิจฟื้นตัวได้ดีขึ้น แต่ถ้าเลือกผิดเงินงบประมาณก็อาจไม่ช่วยเศรษฐกิจเช่นกัน และอีกปัจจัยคือ การติดตามความเชื่อมั่นของนักธุรกิจ ซึ่งถ้ายังนิ่งได้ ไม่มีสถานการณ์มากระทบอีกก็เชื่อแน่ว่าเศรษฐกิจไทยปีหน้าดีได้แน่นอน
   นางหิรัญญา สุจินัย ที่ปรึกษาด้านการลงทุน สำนักงานคณะกรรมการส่งเสริมการลงทุน(บีโอไอ) เปิดเผยว่า สัญญาณการลงทุนเอกชนดีขึ้น เพราการลงทุนติดลบน้อยลง การใช้กำลังการผลิตช่วงปลายปีก็มีสัญญาณดีขึ้นมาอยู่ระดับ 50% จากเดิมต่ำที่ 30% หรือขนาดบางต้องปิดกิจการชั่วคราว 2-3 เดือน สินค้าส่งออกหลายประเภทดีขึ้น ข้อมูลไตรมาส 3 ดีขึ้นทุกตัว ส่งผลให้ภาคการผลิตในอุตสาหกรรมไทยมีแนวโน้มดีขึ้น เริ่มเห็นการนำเข้าเครื่องจักรอุปกรณ์เตรียมการผลิตในระยะต่อไปแล้ว
   “ถ้าดูจากงบลงทุนที่ขอบีโอไอเฉลี่ยที่ประมาณ 4 แสนล้านบาท 70% จะมีการลงทุนจริง ซึ่ง 1 ใน 3 เป็นการลงทุนของต่างชาติ ที่ยังสนไทย เพราะถ้าดูจากปัจจัยหลักที่นักลงทุนมอง คือ ค่าจ้าง สิทธิประโยชน์ทางภาษี และโครงสร้างสาธารณูปโภคพื้นฐานแล้ว ไทยยังมีจุดเด่นเรื่องโครงสร้างพื้นฐานดีกว่าเพื่อนบ้าน แม้ค่าจ้างจะแพงกว่าแล้ว แต่ในเรื่องสิทธิภาษีซึ่งไทยยังเป็นรอง เพราะคิดภาษีนิติบุคคล 30% ยังสูงกว่าเพื่อนบ้านเช่น มาเลียเชียที่ 26% สิงคโปร์ 18% ปีหน้าจะลดเหลือ 17% ซึ่งถ้ามองแง่สิทธิทางภาษีภาครัฐน่าจะปรับโครงสร้างให้แข่งขันได้ดีกว่านี้ “ นางหิรัญญา กล่าว 
   นางเสาวนีย์ ไทยรุ่งโรจน์ รองอธิการบดีฝ่ายวิจัย มหาวิทยาลัยหอการค้าไทย เปิดเผยว่า การฟื้นตัวของเศรษฐกิจไทยปีหน้าน่าจะดีขึ้น แต่แนวโน้มน่าจะค่อยๆฟื้นตัวซึ่งน่าจะยังคงใช้เวลาพอสมควรกว่าจะปรับเท่าเดิม ซึ่งล่าสุดการบริโภคในประเทศก็เริ่มกลับมาดีขึ้น คาดว่าไตรมาส 4 ปีนี้น่าจะโตได้ที่ระดับ 1.6% ซึ่งทำให้ทั้งปีนี้น่าจะขยายตัว -3%กว่าๆ และปีหน้าน่าจะโตได้ที่ 3-4% จากปัจจัยบวกด้านการฟื้นตัวของเศรษฐกิจโลก และผลจากราคาสินค้าเกษตรที่ดีขึ้นก็น่าจะช่วยให้พื้นฐานการบริโภคในประเทศปรับไปในทิศทางที่ดีขึ้นได้ บวกกับปัจจัยที่อัตราดอกเบี้ยต่ำก็น่าจะช่วยส่งเสริมความต้องการการลงทุนเพิ่มได้ และยิ่งถ้าโครงการลงทุนไทยเข้มเข็งที่มีเป้าหมายการเบิกจ่าย 94% ทำได้ก็น่าจะช่วยให้เศรษฐกิจปีหน้าไปได้
   “ปัจจัยบวกเท่าที่ดูน่าจะช่วยให้เศรษฐกิจไทยฟื้นตัวได้ต่อเนื่อง แต่ก็มีข้อควรระวังคือ เศรษฐกิจโลกยังเปราะบางการเติบโตคงโตช้าๆ และยังต้องติดตามดูกรณีด้านการเงินที่ตลาดโลกต่อ เพราะไม่แน่ว่าจะมีกรณีเหมือนดูไบเวิลด์อีกหรือไม่ สถานการณ์เศรษฐกิจโลกวางใจได้จริงไหม และถ้าราคาน้ำมันเพิ่มขึ้นเร็วก็อาจจะกระทบต่อความเชื่อมั่นประชาชนมากขึ้นได้ เพราะคนรู้สึกได้เร็ว และรัฐควรดูแลกรณีมาบตาพุดให้ดี ไม่ควรให้กระทบความเชื่อมั่นมาก เพราะความเชื่อมั่นนักลงทุนถ้ากระทบไปแล้วกู้อยาก แม้จากประมาณการณ์จะกระทบการเติบโต(จีดีพี)แค่ 0.5% แต่อย่าลืมว่าผลกระทบเกี่ยวเนื่องยังไม่นำมารวม” นางเสาวนีย์กล่าว 
   ด้าน นายสมบัติ ธำรงธัญวงศ์ อธิการบดีสถาบันบัณฑิตพัฒนบริหารศาสตร์(นิด้า) เปิดเผยว่า แนวโน้มเศรษฐกิจไทยน่าจะดีได้ตามปัจจัยบวกของเศรษฐกิจโลก แต่อย่าลืมว่าหากมีสถานการณ์จากเหตุการณ์ทางการเมืองอีกทุกอย่างอาจไม่เป็นอย่างที่คาด และนอกจากนี้ยังมีปัจจัยลบจากการใช้กำลังการผลิตที่จะเพิ่มการลงทุนใหม่ เพราะกำลังการผลิตเดิมก็ยังใช้ไม่หมด และการหวังพึ่งการลงทุนไทยเข้มแข็งของรัฐมาช่วยหนุนก็ยังมีข้อจำกัดการใช้งบประมาณ เพราะการเบิกจ่ายงบประมาณส่วนใหญ่ทำได้แค่ 60% ส่วนที่เหลือมักจะขยายเวลาเพราะใช้ไม่หมด ซึ่งอาจทำให้การจัดซื้อจัดจ้างไม่มีประสทธิภาพพอจะกระตุ้นเศรษฐกิจ 
   และปัจจัยจากความไม่ชัดเจนของนโยบายรัฐในการลงทุนภาคอุตสาหกรรม ที่ปัจจุบันยังไม่ชัดเจนในการปฏิบัติ ซึ่งมีผลให้นักลงทุนไม่กล้าลงทุน รัฐควรใช้โอกาสนี้ประกาศนโยบายอุตสาหกรรมเพื่อสิ่งแวดล้อม(กรีนอินดัสทรี) เพื่อให้ชุมชนอยู่กับอุตสาหกรรมได้ อุตสาหกรรมใดไม่เป็นมิตรสิ่งแวดล้อมไม่ให้ทำ เพื่อสร้างแนวปฏิบัติการลงทุนภาคอุตสาหกรรมให้ชัดเจน รองรับการลงทุนที่จะมาในอนาคต